የሰሜን ብሄራዊ ፓርክ እሳት አደጋን በሄሊኮፕተር ማጥፋት ተጀመረ
የሰሜን ብሄራዊ ፓርክ እሳት አደጋን በሄሊኮፕተር ማጥፋት ተጀመረ፡፡የአማራ ክልል ደንና ዱር እንሰሳት ባለስልጣን ዋና ዳይሬክተር ዶክትር ባላይነህ አየለ እንደገለጹት፣ ሄሊኮፕተሯ ደባርቅ አካባቢ ውሃ የመያዝና የመርጨት ሙከራዋን ካደረግች በኋላ ነው በሰሜን ብሄራዊ ፓርክ እሳት በማጥፋት ስራ የተሰማራችው፡፡በፓርኩ አካባቢ ያሉ የውሃ አማራጮች ለመጠቀም ከፓርኩ ሰራተኞች ጋር ግንኙነት ከተደረገ በኋላ ሂሊኮፕተሯ ወደ እሳት አደጋ ቦታው መሰማራቷን ነው ዶክተር በላይነህ የተናገሩት፡፡ለዚሁ ተግባር ከኬንያ ዛሬ ጠዋት የገባችው ይህችው ሄሊኮፕተር ከ1ሺህ እስከ 1ሺህ 200 ሊትር ውሃ የመያዝ አቅም አላት ተብሏል፡፡12 አባላት ያሉት እስራኤል የሰደድ እሳት አደጋ ሙያተኞች ቡድን ዛሬ ጠዋት ጎንደር የገባ ሲሆን ÷ ወደ ስፍራው ለማቅናት በዝግጅት ላይ መሆኑ ተገልጿል።በኢትዮጵያ የእስራኤል ምክትል አምባሳደር ኦር ዳንኤሊ ለፋና ብሮድካስቲንግ ኮርፖሬት እንደተናገሩት፥ እስራኤል የኢትዮጵያ መንግስት ባቀረበው ጥያቄ መሰረት ነው የባለሙያዎች ቡድኑን የላከቸው።የእሳት አደጋውን ለመቆጣጠር ባለፈው አርብ የኢፌዴሪ ጠቅላይ ሚኒስትር ዶክተር አብይ አህመድ ከእስራኤል አቻቸቸው ብኒያሚን ንታኒያ ጋር በእስራኤል ድጋፍ ዙሪያ በስልክ መወያየታቸውንም ነው ያመለከቱት።12 አባላት ያሉት ይህ የባለሙያዎች ቡድን ከእስራኤል የእሳት አደጋ ብርጌድ የተውጣጣ ሲሆን፥ በሰደድ እሳት ከፍተኛ እውቀት እና ሙያ ያላቸው ባለሙያዎች መሆናቸውን ምክትል አምባሳደሩ አስታውቀዋል።ቡድኑ የሰደድ እሳቱ ወዳለበት ስፍራ በማቅናት እሳቱን የመቆጣጠር ጥረትን ያግዛሉ ብለዋል።የጠቅላይ ሚኒስቴር ፅህፈት ቤት በሰሜን ተራሮች ብሔራዊ ፓርክ የተነሣውን እሳት ለማጥፋት የእሳት አደጋ ሄሊኮፕተሮችና የቴክኒክ ባለሙያዎች ዝግጅታቸውን ማጠናቀቃቸውን ትናንት ማምሻውን መግለፁ ይታወሳል። (ኤፍቢሲ) 